A vizes vb medencés úszóversenyeinek részletes programja
Magyar idő szerint vasárnap hajnalban megkezdődnek a medencés úszóversenyek is a Dél-Koreában zajló vizes világbajnokságon, s jó esély van arra, hogy több számban is magyar győztest avassanak. Az M4 Sport továbbra is élőben közvetít minden fontos eseményt Kvangdzsuból.
Péntekre az összes magyar úszó megérkezett a világbajnokság helyszínére és remek hangulatban készülnek a kezdésre, már a medencével is megismerkedtek.

A legnagyobb favorit természetesen a háromszoros olimpiai bajnok Hosszú Katinka: óriási meglepetés lenne, ha a hétszeres nagymedencés világbajnok 200 és 400 méter vegyesen nem nyerne. Előbbi távon a 2012-es londoni játékok óta nem talált legyőzőre, s a hosszabbik vegyesúszó számban is csak egy-egy alkalommal nem állhatott a dobogó tetejére. Hosszú páratlan győzelmi sorozat folytatására készül: egymást követő negyedik világbajnokságon nyerheti meg a 200-400 méter vegyes aranyérmét, ehhez hasonlóra még nem volt példa a sportág történetében. Hosszú jelenleg 12 vb-éremnél tart, a nőknél az amerikai Natalie Coughlin a listavezető 20 dobogós helyezéssel.
A 30 éves Hosszú két évvel ezelőtt Budapesten amellett hogy megvédte vb-elsőségeit vegyesúszásban, 200 méter háton második, 200 méter pillangón pedig harmadik lett. Előbbi számban ezúttal is ott lesz a mezőnyben, utóbbiban viszont nem, ugyanis a vb-re "kvalifikáló" magyar bajnokságon kikapott Kapás Boglárkától és Szilágyi Liliánától is, bár később mindkettejüknél úszott jobb időt, és a világranglistán a második helyet foglalja el. Ugyan 100 méter háton ő az aktuális olimpiai bajnok, a közelmúltban kisebb hangsúlyt fektetett erre a számra, így mindenképpen bravúr lenne tőle a dobogós helyezés. Ezen kívül 200 méter gyorson áll majd rajthoz, ebben a számban "csak" rövidpályás világ- és Európa-bajnoki ezüstérmesnek mondhatja magát.
Hosszú mellett ugyancsak toronymagas esélyesként várja majd a küzdelmeket Milák Kristóf: a Honvéd 19 éves versenyzője két évvel ezelőtt a Duna Arénában 100 méter pillangón robbant be a világelitbe, ahonnan azóta sem tűnt el, sőt, 200 méter pillangón az elmúlt évben gyakorlatilag már egyeduralkodónak számított. Milák tavaly - utolsó utánpótlás korosztályú évében - még három aranyat nyert Buenos Airesben az ifjúsági olimpián, Glasgow-ban pedig felnőtt Európa-bajnoki címet szerzett, ráadásul a 2018-as ob-n egyetlen századdal maradt el Cseh Lászlónak a 2008-as pekingi olimpián felállított Európa-csúcsától, amit azóta is üldöz, és ha tökéletes formában van, akkor akár meg is dönthet Kvangdzsuban. Milák favorit, de nagyon kemény ellenfelekkel kell majd megküzdenie: első számú riválisai a 2016-os riói olimpián bronzérmes Kenderesi Tamás, valamint London ötkarikás aranyérmese, illetve kétszeres világbajnoka, a dél-afrikai Chad Le Clos.
A magyar csapat korelnöke a 33 éves Cseh László, aki pályafutása kilencedik nagymedencés világbajnokságán indul (2003-ban kezdte még Barcelonában), ami nem csupán a magyar, de az egyetemes úszósport történetében is abszolút rekord. Cseh 13 vb-éremmel az amerikai Michael Phelps (33) és Ryan Lochte (27), az ausztrál Grant Hackett (19) és a kínai Szun Jang (14) mögött az örökranglista ötödik helyén áll az ausztrál Ian Thorpe-pal és a német Michael Gross-szal egyetemben. Cseh ezúttal a két rövidebb pillangó szám - 50 és 100 méter - után visszatér korábbi sikerszámához, a 200 méter vegyeshez, amelyen egyszeres olimpiai és kétszeres világbajnoki ezüstérmesnek mondhatja magát, legutóbb a 2013-as barcelonai vb-n vállalata ezt a számot, akkor ötödik lett. A pillangó sprintben mellette ott lesz a nemrég honosított Szabó Szebasztián, aki az ob-n országos csúccsal nyert, 22.99-es idejénél pedig ebben az évben csak hárman tudtak jobbat a világon.
A még mindig csak 17 éves Késely Ajna 200-tól "felfelé" minden gyorsúszó számban indul. Tavaly három aranyat nyert az ifjúsági olimpián, valamint felnőtt világversenyen először állhatott dobogón azt követően, hogy a glasgow-i kontinensviadalon két ezüstöt és egy bronzot nyert. Mindemellett Kvangdzsuban megmérettetheti magát a 22 évesen már sportági legendának számító, ötszörös olimpiai és 14-szeres világbajnok Katie Ledeckyvel, valamint a kínaiak legjobbjaival. Két távon - 400-on és 800-on - lesz honfitársa is, Kapás Boglárka a riói olimpián bronzérmes volt utóbbi számban, azt követően viszont inkább a pillangóra koncentrált. A 22 éves Kapás a szám Európa-bajnokaként 200 méter pillangón is érdekelt lesz majd.
Az éremesélyesek sorát szinte hagyományosan Verrasztó Dávid zárja, aki 2015-ben Kazanyban és két éve a Duna Arénában is bravúros ezüstérmet szerzett 400 vegyesen.
Sós Csaba szövetségi kapitány előzetesen négy-öt érem megszerzését tűzte ki célul, az előfutamok közép-európai idő szerint hajnali 3 órakor kezdődnek, a döntőket pedig 13 órától rendezik.
A vizes vb medencés úszóversenyeinek részletes programja és a magyar indulók, napi bontásban:
július 21., vasárnap:
előfutamok 3.00
női 200 m vegyes (Hosszú Katinka, Jakabos Zsuzsanna)
férfi 400 m gyors
női 100 m pillangó (Szilágyi Liliána)
férfi 50 m pillangó (Cseh László, Szabó Szebasztián)
női 400 m gyors (Kapás Boglárka, Késely Ajna)
férfi 100 m mell (Horváth Dávid)
4x100 m női gyorsváltó 4x100 m
férfi gyorsváltó
elődöntők, döntők 13.00
férfi 400 m gyors DÖNTŐ
női 100 m pillangó elődöntő
férfi 50 m pillangó elődöntő
női 400 m gyors DÖNTŐ
férfi 100 m mell elődöntő
női 200 m vegyes elődöntő
4x100 m férfi gyorsváltó DÖNTŐ
4x100 m női gyorsváltó DÖNTŐ
Eredmények itt!
július 22., hétfő:
előfutamok 3.00
női 100 m hát (Hosszú Katinka, Burián Katalin)
férfi 100 m hát (Bohus Richárd)
női 100 m mell (Sztankovics Anna)
férfi 200 m gyors (Kozma Dominik)
női 1500 m gyors (Késely Ajna)
elődöntők, döntők 13.00
férfi 100 m mell DÖNTŐ
női 100 m pillangó DÖNTŐ
férfi 100 m hát elődöntő
női 100 m mell elődöntő
férfi 50 m pillangó DÖNTŐ
női 100 m hát elődöntő
férfi 200 m gyors elődöntő
női 200 m vegyes DÖNTŐ
Eredmények itt!
július 23., kedd:
előfutamok 3.00
férfi 50 m mell
női 200 m gyors (Hosszú Katinka)
férfi 200 m pillangó (Milák Kristóf, Kenderesi Tamás)
férfi 800 m gyors (Kalmár Ákos)
elődöntők, döntők 13.00
férfi 200 m gyors DÖNTŐ
női 1500 m gyors DÖNTŐ
férfi 50 m mell elődöntő
női 100 m hát DÖNTŐ
férfi 100 m hát DÖNTŐ
női 200 m gyors elődöntő
férfi 200 m pillangó elődöntő
női 100 m mell DÖNTŐ
július 24., szerda:
előfutamok 3.00
női 50 m hát
férfi 100 m gyors (Németh Nándor)
férfi 200 m vegyes (Bernek Péter, Cseh László)
női 200 m pillangó (Szilágyi Liliána, Kapás Boglárka)
4x100 m vegyes vegyesváltó
elődöntők, döntők 13.00
férfi 800 m gyors DÖNTŐ
női 200 m gyors DÖNTŐ
férfi 100 m gyors elődöntő
női 50 m hát elődöntő
férfi 200 m pillangó DÖNTŐ
férfi 50 m mell DÖNTŐ
női 200 m pillangó elődöntő
férfi 200 m vegyes elődöntő
4x100 m vegyes vegyesváltó DÖNTŐ
július 25., csütörtök:
előfutamok 3.00
női 100 m gyors (Verrasztó Evelyn)
férfi 200 m hát (Telegdy Ádám)
női 200 m mell
férfi 200 m mell (Horváth Dávid)
4x200 m női gyorsváltó
elődöntők, döntők 13.00
női 200 m pillangó DÖNTŐ
női 100 m gyors elődöntő
férfi 100 m gyors DÖNTŐ
női 50 m hát DÖNTŐ
férfi 200 m mell elődöntő
férfi 200 m vegyes DÖNTŐ
női 200 m mell elődöntő
férfi 200 m hát elődöntő
4x200 m női gyorsváltó DÖNTŐ
július 26., péntek:
előfutamok 3.00
férfi 100 m pillangó (Milák Kristóf, Cseh László)
női 200 m hát (Burián Katalin, Hosszú Katinka)
férfi 50 m gyors (Lobanovszkij Makszim, Németh Nándor)
női 50 m pillangó (Bordás Beatrix)
4x200 m férfi gyorsváltó
női 800 m gyors (Késely Ajna, Kapás Boglárka)
elődöntők, döntők 13.00
női 100 m gyors DÖNTŐ
férfi 100 m pillangó elődöntő
női 200 m hát elődöntő
férfi 50 m gyors elődöntő
női 200 m mell DÖNTŐ
férfi 200 m hát DÖNTŐ
női 50 m pillangó elődöntő
férfi 200 m mell DÖNTŐ
4x200 m férfi gyorsváltó DÖNTŐ
július 27., szombat:
előfutamok 3.00:
női 50 m gyors
férfi 50 m hát (Balogh Gábor, Bohus Richárd)
női 50 m mell (Sztankovics Anna)
4x100 m vegyes gyorsváltó
férfi 1500 m gyors (Kalmár Ákos, Gyurta Gergely)
elődöntő, döntők 13.00
női 50 m pillangó DÖNTŐ
férfi 50 m gyors DÖNTŐ
női 50 m gyors elődöntő
női 50 m mell elődöntő
férfi 100 m pillangó DÖNTŐ
női 200 m hát DÖNTŐ
férfi 50 m hát elődöntő
női 800 m gyors DÖNTŐ
4x100 m vegyes gyorsváltó DÖNTŐ
július 28., vasárnap:
előfutamok 3.00:
férfi 400 m vegyes (Verrasztó Dávid, Bernek Péter)
női 400 m vegyes (Hosszú Katinka, Jakabos Zsuzsanna)
női 4x100 m vegyesváltó
férfi 4x100 m vegyesváltó
döntők 13.00
férfi 50 m hát
női 50 m mell
férfi 1500 m gyors
női 50 m gyors
férfi 400 m vegyes
női 400 m vegyes
férfi 4x100 m vegyesváltó
női 4x100 m vegyesváltó
Főoldal Úszás Egyéni